Врз основа на член 36 став 1 точка 3 и член 64 став 1 од Статутот на Општина Центар-Скопје („Службен гласник на Општина Центар-Скопје“ бр. 1/06; 12/15; 9/19; 14/19; 1/21 и 11/21), Градоначалникот на Општина Центар-Скопје донесе

**Р Е Ш Е Н И Е**

**за објавување на Програмата за заштита на животната**

**средина на Општина Центар-Скопје за 2024 година**

Се објавува Програмата за заштита на животната средина на Општина Центар-Скопје за 2024 година,

што Советот на Општина Центар-Скопје ја донесе на 31. седница, одржана на 28.12.2023 година.

Бр. 09-5640/37 ГРАДОНАЧАЛНИК

28.12.2023 година на Општина Центар-Скопје

С к о п ј е м-р Горан Герасимовски

Изготвил: Д. Наумоска Радончиќ

Контролирал: Г. Мицевски

Врз основа на член 22 став 1 точка 2 од Законот за локалната самоуправа („Службен весник на РМ“ бр. 05/02) и член 15 став 1 точка 2 од Статутот на Општина Центар-Скопје („Службен гласник на Општина Центар-Скопје“ бр. 01/06), Советот на Општина Центар-Скопје на 31. седница, одржана на 28.12.2023 година, донесе

**ПРОГРАМА ЗА ЗАШТИТА НА ЖИВОТНАТА СРЕДИНА**

**за 2024 година**

1. **Вовед**

Одделението за комунални работи и заштита на животната средина, во рамките на Секторот за уредување на градежно земјиште, комунални работи и заштита на животната средина, ја подготвува и ја спроведува Програмата за заштита на животната средина и природата.

Определба на Општина Центар е подобра животна средина за сите граѓани, како и подобри услови за живот во сите урбани заедници, во согласност со принципите на одржливост.

**Програмата Р** - заштита на животната средина и природата опфаќа спроведување проекти и активности за подигнување на јавната свест за потребата од здрава и чиста животна средина, како и практични мерки и активности, во соработка со здруженија на граѓани, институции и фондации.

1. **Цели на Програмата**

Со Програмата за заштита на животната средина Општината овозможува спроведување на еколошката политика во согласност со европските стандарди и се залага за:

* Почитување на законите и на регулативите што се однесуваат на заштитата на животната средина, заштедата на природните ресурси, намалувањето на отпадот, подобрувањето на квалитетот на воздухот, заштедата на водата за пиење и заштитата на биодиверзитетот.
* Пристап до информации за заштита на животната средина, како и граѓанско учество на девојчињата и момчињата, жените и мажите, во процесот на одлучување за прашања од областа заштита на животната средина.
* Размена на информации со различни засегнати страни и вклучување во проекти и активности за заштита на животната средина.
* Едукација на младите за теми од областа заштита на животната средина и одржлив развој.
* Во спроведувањето на горенаведените цели Програмата ќе ги почитува принципите на родова еднаквост.

1. **Програмски активности**

**Програма за енергетска ефикасност**

Во согласност со Законот за енергетска ефикасност и со Стратегијата за енергетска ефикасност на Република Северна Македонија и Акциониот план за енергетска ефикасност, советот на единиците на локалната самоуправа на предлог на Градоначалникот, а по претходно мислење од Агенцијата за енергетика донесува програма за енергетска ефикасност што се однесува на период од три години.

Програмата содржи приказ и оцена на состојбите и на потребите за енергија, индикативни цели за заштеда на енергија на локално ниво, мерки за подобрување и унапредување на енергетската ефикасност и целите што треба да се постигнат со тие мерки, изворите на финансирање на вложувањата што се потребни за спроведување на мерките, активностите и роковите за спроведување на мерките, носителите на активностите и други потребни податоци.

**Примена на Архуската конвенција - Овозможување пристап до информации за животната средина и учество во процес на одлучување за прашања од областа животна средина**

Општината спроведува примена на Архуската конвенција на локално ниво, преку овозможување пристап до информации за животната средина, состојбите со загадувањето, мерките за заштита и планираните проекти за ремедијација на земјиште. За сите прашања од областа заштита на животната средина, Општината има обврска да овозможи учество на граѓаните во процесот на одлучување, преку реализирање на барањата од граѓаните, дискусии околу нивните предлози и иницијативи и вклучување во годишната програма за работа.

Планирани се активности во урбаните заедници: средби со граѓаните, анкетирање на јавното мислење и форуми за дискусија.

**Образование и едукација за животната средина и одржливиот развој**

Во рамките на проектите со здруженија на граѓани за заштита на животната средина планирани се серија едукативни работилници за различни теми: управување со отпадот, заштита на воздухот и водата, почвата и биодиверзитетот, како и воведување здрави навики во исхраната и секојдневниот живот, наменети за основните училишта и градинките, како и со урбаните заедници.

Одделението учествува во активности за одбележување на еколошките празници: Ден на пролетта во март, 22 април - Ден на планетата Земја, 5 јуни - Светски ден на животната средина, како и активности на екоодбори.

Родов паритет на обучувачи/обучувачки, родов паритет на учесници/учеснички

**Стимулирање на здрави навики**

**Цел Центар на точак!**

Во согласност со предвидениот буџет, во текот на 2024 година е планирано продолжување на проектот што успешно се спроведе во текот на минатите девет години, со кој беа исплатени субвенции за купен нов велосипед. Проектот „Цел Центар на точак“ има цел субвенција на жителите на Општината за купен велосипед, во вредност од 30 % од износот за платен велосипед, но најмногу до 3.000,00 денари.

Отворена е координативна канцеларија за проектот и подготвена е База на податоци за евидентирање на барањата од граѓаните за субвенција. Во рамките на проектот, во текот на 2024 година планирани се серија активности:

* медиумски настани за промоција на проектот и активностите,
* печатење промотивен материјал и
* одржување настани и манифестации за стимулирање на велосипедизмот како здрава навика за превоз.

Родов паритет на мерката - минимум 30 % од субвенциите од велосипедите за помалку застапениот пол и посебен фокус ќе се стави на младите до 29 години.

**Е-велосипед и Е-тротинет**

Со цел да се подобрат условите за користење алтернативни превозни средства и сѐ поголемата популарност на користење електрични велосипеди и електрични тротинети Општина Центар, во согласност со предвидениот буџет за 2024 година, започнува нов проект за субвенција на жителите на Општина Центар за купување нови електрични велосипеди и нови електрични тротинети. Цел на проектот е субвенционирање за купени нови е-велосипеди и е-тротинет во вредност од 30 % од износот за платени е-велосипеди и е-тротинети, но најмногу до 3.000,00 денари.

Родов паритет на мерката - минимум 30 % од субвенциите од е-велосипедите за помалку застапениот пол.

**Поправка на велосипеди, резервна или дополнителна опрема**

Со цел да се стимулираат граѓаните на Општина Центар-Скопје што повеќе да користат велосипеди како превозни средства, планирано е да се спроведе субвенционирање за поправка на велосипеди, како и купување резервна или дополнителна опрема за велосипеди во вредност од 50 % од износот, но најмногу до 1.000,00 денари.

**Соработка со институции и организации**

Редовна соработка со Секторот за комунални работи и Секторот за животна средина на Град Скопје, како и со ЗЕЛС и со Министерството за животна средина и просторно планирање за спроведување заеднички проекти и теренски активности.

Проекти и активности со Град Скопје и со други општини од градот за спроведување мерки за намалување на загадувањето на воздухот, отпадот и бучавата.

Планирана е соработка со здруженија на граѓани за реализирање партнерски проекти, меѓународни организации и фондации.

Во дел од Програмата се врши измена и тоа:

|  |  |  |  |
| --- | --- | --- | --- |
| **Р** |  | **ЗАШТИТА НА ЖИВОТНАТА СРЕДИНА И ПРИРОДАТА** | **Планирано** |
|  |  | **Заштита на животната средина и природата** | **4.300.000,00** |
|  | **426990** | **Други оперативни расходи** | **3.600.000,00** |
|  |  | **Расходи за преземање мерки и активности за заштита и унапредување на животната средина** |  |
|  |  | Проект за селекција на отпад, храна, кампања и практична селекција на хартија, пластика, електричен и електронски отпад и др. | 2024 |
|  |  | Организирање настани и манифестации по повод одбележувањето на еколошките празници со основните училишта (Ден на пролетта, Ден на планетата Земја, Светски ден на екологијата, Европска недела на мобилност) | 2024 |
|  |  | Спроведување анкета за собирање информации за типовите горива што се користат за загревање на објектите за домување и нивна потрошувачка | 2024 |
|  |  | Програма за енергетска ефикасност на Општина Центар за период 2023-2026 година | 2024 |
|  |  | Расчистување диви депонии, депонии од шут и чистење канали | 2024 |
|  | **423810** | **Ситен инвентар** | **300.000,00** |
|  |  | Поставување филтри за прозорците на основните училишта и на градинките - матичен објект ЈУОДГ „Р.Ј. Корчагин“ и ЈУОДГ „13 Ноември“ - објект „Беко“ на територија на Општина Центар | 2024 |
|  |  | Набавка на мерни сензори за бучава, мобилни уреди и мапирање на бучава | 2024 |
|  | **464990** | **Други трансфери** | **400.000,00** |
|  |  | Субвенционирање велосипеди - проект „Цел Центар на точак“ и субвенции за е-велосипеди и е-тротинети - (вклучување жени и ранливи категории граѓани што ќе имаат приоритет да добијат субвенции при објавување јавен повик со претходно подготвени критериуми),  Субвенционирање поправка на велосипеди и резервна или дополнителна опрема за велосипеди, во рамките на проектот „Цел Центар на точак “ (вклучително жени и ранливи категории граѓани што ќе имаат приоритет да добијат субвенции при објавувањето јавен повик со претходно подготвени критериуми) | 2024 |
|  |  | Изработка на зелен катастар (меѓуопштинска соработка со Град Скопје) и Изработка и објавување на интернет страницата на Општина Центар Скопје на Регистар на цврст отпад | 2024 |

Овие измени и дополнувања на Програмата стапуваат на сила на денот на објавувањето во „Службен гласник на Општина Центар-Скопје“.

Бр. 08-5640/36 Совет на Општина Центар-Скопје

28.12.2023 година Претседавач

С к о п ј е Виолета Велковска